कोलकाता। कोलकाता के राजकीय एसएसकेएम अस्पताल में गुरुवार और शुक्रवार की दरमियानी रात भयावह आग लग गई। इसकी भयावहता का अंदाजा इसी से लगाया जा सकता है कि अग्निशमन विभाग की 10 गाड़ियों ने करीब चार घंटे की मशक्कत के बाद आग पर काबू पाया। अग्निशमन विभाग के सूत्रों ने बताया है कि रात 10:30 बजे के करीब अस्पताल के इमरजेंसी वार्ड और दूसरी मंजिल पर मौजूद सिटी स्कैन विभाग में आग लगी थी। दावा किया जा रहा है कि सीटी स्कैन मशीनों में शार्ट सर्किट के बाद आग लगी होगी। पास में ही मरीजों का वार्ड था जहां से सभी मरीजों को दूसरे वार्ड में शिफ्ट करना पड़ा।
घटना की वजह से मरीजों और उनके परिजनों में अफरा-तफरी का माहौल बन गया था। कोलकाता पुलिस की आपदा प्रबंधन टीम भी मौके पर मौजूद थी जिन्होंने मरीजों को वहां से सुरक्षित बाहर निकाला। आग लगने के तुरंत बाद अग्निशमन विभाग की नौ गाड़ियों को सबसे पहले मौके पर लाया गया था लेकिन इसकी भयावहता को देखते हुए एक और गाड़ी लानी पड़ी। शुक्रवार सुबह के समय भी अग्निशमन विभाग की तीन गाड़ियां मौके पर मौजूद हैं और जांच-पड़ताल हो रही है।
घटना के बाद कोलकाता पुलिस आयुक्त विनीत गोयल और राज्य के मुख्य सचिव एचके द्विवेदी भी मौके पर पहुंचे। द्विवेदी ने कहा कि आपातकालीन इमारत के पास आग लगी थी लेकिन सूचना मिलने के तुरंत बाद अग्निशमन कर्मी मौके पर पहुंच गए और आग पर काबू पा लिया। घटना में किसी के हताहत होने की खबर नहीं है। इसके साथ ही उन्होंने यह भी बताया कि आग लगने के कारणों का पता लगाने के लिए जांच टीम गठित की जाएगी जिसमें पुलिस और अग्निशमन विभाग के अधिकारी शामिल होंगे। उन्होंने बताया कि सभी मरीज सुरक्षित हैं।
कोलकाता के मेयर फिरहाद हकीम भी मौके पर पहुंचे। उन्होंने बताया है कि अस्पताल के सिटी स्कैन डिपार्टमेंट में आग लगी थी। इसे काबू कर लिया गया है। जान का नुकसान नहीं हुआ है। सभी मरीज सुरक्षित हैं। कोलकाता पुलिस आयुक्त विनीत गोयल ने बताया कि रात करीब 10:30 बजे सीटी स्कैन रूम में आग लगी थी। कूलिंग की प्रक्रिया चल रही है। फॉरेंसिक विशेषज्ञ भी आगे की जांच करेंगे। उन्होंने बताया कि पुलिस की आपदा प्रबंधन टीम ने मरीजों को सुरक्षित बाहर निकालने में मदद की है।
छह साल पहले भी इसी तरह से एसएसकेएम अस्पताल में आग लगी थी जिसमें काफी नुकसान हुआ था। अस्पताल सूत्रों ने शुक्रवार को बताया है कि इस आग में सीटी स्कैन की कई मशीनें खाक हो गई हैं। करोड़ों का नुकसान हुआ है। राज्य के मंत्री अरूप बिस्वास ने कहा है कि अस्पताल में शुक्रवार सुबह से एक बार फिर आपातकालीन सेवाएं शुरू हो गई हैं। आग पर पूरी तरह से काबू पा लिया गया है और कोई घायल नहीं है। किस वजह से आग लगी थी इसकी जांच होगी।